**IMPLEMENTACIJA OECD STANDARDA AVTOMATIČNE IZMENJAVE INFORMACIJ O FINANČNIH RAČUNIH IN**

**DIREKTIVE SVETA 2014/107/EU**

**Novosti pri poročanju informacij v letu 2021**

**Podrobnejši opis – tehnične informacije**

**OKTOBER 2020**

1. **Nova verzija XML CRS sheme 2.0**

S 1. 2. 2021 se začne uporabljati nova verzija XML CRS sheme 2.0, ki jo morajo pri oddaji začetnih, popravljalnih ali storno CRS poročil upoštevati poročevalske finančne institucije, ki Finančni upravi RS v skladu s III.A poglavjem četrtega dela ZDavP-2 sporočajo informacije o finančnih računih.

Zaradi uvedbe nove XML sheme so potrebne naslednje dopolnitve, ki vplivajo na poročanje poročevalskih finančnih institucij:

* **Oznaka različice;** označiti je potrebno zadnjo veljavno različico sheme (CRS\_OECD version), v kateri se podatki sporočajo, to je version="2.0".
* **Sprememba XSD sheme;** v isocsmtypes\_v1.1.xsd je dodana nova ISO koda za Kosovo (XK). Finančne institucije pri poročanju CRS podatkov od 1. 2. 2021 dalje uporabljajo kodo XK v primerih, ko se pošiljajo podatki za državo Kosovo.
* **Omejitev dolžine string elementov;** dolžina string elementov se omeji na način:
  + omejitev dolžine 1 – 200, za skupine določenih elementov, kot so ime, naslov, mesto;
  + omejitev dolžine 1 – 4000 v primeru prostega teksta.
* **Uporaba »Fraction of seconds« v časovnem žigu;** dovoli se uporaba »Fraction of seconds« v elementu Časovni žig (»Timestamp«).
* **Poročanje obvladujoče osebe;** kadar je imetnik računa posameznik (fizična oseba), se obvladujoča oseba ne poroča. Obvladujoča oseba se torej poroča samo v primeru, ko je imetnik računa subjekt (pasivni NFS z eno ali več obvladujočimi osebami, o katerih se poroča) in je element AcctHolderType = CRS101.
* **Zapis vrste številke računa (AccountNumberType) v primeru ISIN;** v primeru, ko je kot vrsta številke računa izpolnjena vrednost »ISIN«, se mora le-ta izpolniti z velikimi črkami. ISIN mora ustrezati mednarodnemu standardu ISO 6166 in je 12 mestna alfa-numerična koda, ki je sestavljena iz treh delov:
  + **2 veliki črki od A-Z**, ki predstavljata ISO kode države (v skladu z ISO-3166 standardom) v kateri je odprt račun, o katerem se poroča (npr. »SI«);
  + **9 alfa-numeričnih znakov (črk ali številk**), ki predstavljajo nacionalno identifikacijsko številko vrednostnega papirja ter
  + **enomestna kontrolna številka.**

Primer: DE000A11RNQ5

Nova verzija XML CRS sheme 2.0 je objavljena na spletni strani Finančne uprave RS v rubriki »[Tehnične informacije](https://www.fu.gov.si/nadzor/podrocja/mednarodna_izmenjava/oecd_standard_avtomaticne_izmenjave_informacij_o_financnih_racunih_in_direktiva_sveta_2014/107/eu/)«.

1. **Dopolnitev seznama ISO kod držav**

Poleg sprememb, ki veljajo zaradi uvedbe nove XML sheme, velja opozoriti tudi na spremembo Priloge k tehničnemu protokolu – Uporaba ISO kod držav, ki je objavljena na spletni strani Finančne uprave RS pod rubriko »[Tehnične informacije](https://www.fu.gov.si/nadzor/podrocja/mednarodna_izmenjava/oecd_standard_avtomaticne_izmenjave_informacij_o_financnih_racunih_in_direktiva_sveta_2014/107/eu/#c4667)«. V dokument se je namreč dodala država Nova Kaledonija, ki se obravnava kot teritorialno ozemlje Francije z ISO kodo države »NC«.